Na temelju članka 132. Zakona o gradnji (Narodne novine, broj 153/13, 20/17, 39/19 i 125/19) i članka 32. Statuta Općine Podgora (Glasnik, službeno glasilo Općine Podgora broj: 5/09, 9/09, 3/13, 3/15, 4/18, 5/20-pročišćeni tekst 14/20, 4/21 i 22/23), uz prethodno pribavljena mišljenja turističkih zajednicana području Općine Podgora, Općinsko vijeće Općine Podgora, na svojoj \_\_ sjednici održanoj dana \_ 2024. godine, donosi sljedeću

**O D L U K U**

**o privremenoj zabrani izvođenja građevinskih radova**

**na području Općine Podgora za 2025. godinu**

**I. UVODNE ODREDBE**

**Članak 1.**

Ovom Odlukom uređuje se privremena zabrana izvođenja građevinskih radova na području Općine Podgora (u daljnjem tekstu: Općina), određuje se vrsta građevina, područja te razdoblje kalendarske godine i vrijeme u kojem se privremeno zabranjuje izvođenje zemljanih radova i radova na izgradnji konstrukcije građevine i nadzor nad provedbom Odluke.

**II. VRSTE GRAĐEVINA NA KOJIMA SE PRIVREMENO ZABRANJUJE IZVOĐENJE ZEMLJANIH RADOVA I RADOVA NA IZGRADNJI KONSTRUKCIJE**

**Članak 2.**

Zabranjuje se izvođenje građevinskih radova na svim građevinama, izuzev obiteljskih kuća odnosno samostojeće stambene građevine ukupne brutto površine do 150 m2.

Odredbe ove Odluke ne odnose se na sljedeće:

* građevine, odnosno radove za čije je građenje, odnosno izvođenje utvrđen interes Republike Hrvatske,
* uklanjanje građevina na temelju rješenja građevinske inspekcije ili odluke drugog tijela državne vlasti,
* građenje građevina, odnosno izvođenje radova u godini u kojoj je odluka stupila na snagu.

**Članak 3.**

Iznimno od odredbe članka 2. stavka 1. ove Odluke zabranjeni radovi se mogu se izvoditi na temeljem posebnog odobrenja koje po zahtjevu investitora može dati Općinsko vijeće Općine Podgora.

Prilikom donošenja odluke ocjenjuje se značaj izgradnje građevine za razvoj općine, odnosno turizama i gospodarstva općenito, kroz izravne financijske učinke, nova zapošljavanja, proširenje ponude, uvođenje novih tehnologija i slično.

O zahtjevu iz stavka 1. ovog članka Općinsko vijeće Općine Podgora odlučuje posebnom odlukom u kojoj utvrđuje da se radi o građevini čija izgradnja je od posebnog interesa za Općinu Podgora.

Zahtjev za donošenje Odluke iz stavka 3. ovog članka uz priloženu dokumentaciju temeljem koje dokazuje poseban interes Općine investitor mora podnijeti Općini Podgora najkasnije 90 dana prije početka razdoblja iz članka 4. ove Odluke.

Zahtjev iz stavka 1. ovog članka podnosi se na obrascu kojeg se može preuzeti u pisarnici Općine Podgora i na službenoj Internet stranici Općine Podgora.

**III. PODRUČJA, RAZDOBLJE KALENDARSKE GODINE I VRIJEME PRIVREMENE ZABRANE IZVOĐENJA GRAĐEVINSKIH RADOVA**

**Članak 4.**

Privremeno se zabranjuje izvođenje zemljanih radova i radova na izgradnji konstrukcije građevine u sljedećim naseljima i u sljedećim razdobljima:

* na području naselja Podgora od 15. svibnja do 15. listopada kalendarske godine,
* na području naselja Igrane (ispod D8) od 1. lipnja do 1. listopada kalendarske godine,
* na području naselja Drašnice (ispod D8) od 1. lipnja do 1. listopada kalendarske godine,
* na području naselja Živogošće Porat od 15. svibnja do 15. listopada kalendarske godine,
* na području naselja Mala Duba i Blato (osim predjela zaseoka Murava i Strnj) od 1. lipnja do 1. listopada kalendarske godine,
* na području predjela gornje Podgore (svi zaseoci) od 1. lipnja do 1. listopada kalendarske godine.

Izvođenje radova zabranjuje se u vremenu od 6,00 sati do 22,00 sata.

**IV. NADZOR NAD PROVEDBOM ODLUKE**

**Članak 5.**

Nadzor nad provedbom ove Odluke obavljaju komunalni redari Općine.

U obavljanju nadzora komunalni redari postupaju po odgovarajućim odredbama zakonskih i podzakonskih akata kojima se uređuje predmetno područje.

**V. ZAVRŠNE ODREDBE**

**Članak 6.**

Ova Odluka objavit će se u „Glasniku“, službenom glasilu Općine Podgora, a stupa na snagu osmog dana od dana objave.

REPUBLIKA HRVATSKA

SPLITSKO-DALMATINSKA ŽUPANIJA

OPĆINA PODGORA

OPĆINSKO VIJEĆE

KLASA: PREDSJEDNIK VIJEĆA

URBROJ: Milivoj Kržanić